Motionscyklister, som drøner afsted på de danske veje og cykelstier, skal overholde loven, lyder opråbet fra Cyklistforbundet.

Sommeren er højsæson for motionscyklister på de danske veje og cykelstier, og det betyder også mange motionister, som ikke overholder loven. Det skriver Jyllands-Posten.

Ifølge loven skal man have ringeklokke og reflekser på sin cykel, men det er et sjældent syn hos mange danske motionister.

Det får nu Cyklistforbundet til at komme med en klar opfordring til de danske motionscyklister.

- Vi opfordrer alle til at følge de regelsæt, der er. Både med hensyn til udstyr og at køre efter reglerne. Det betyder, at man skal køre hensynsfuldt, være opmærksom og køre efter forholdene, siger Cyklistforbundets formand, Jette Gotsche, til TV 2.

Kan man ikke bare - som mange af dem gør - råbe eller pifte, hvis man skal overhale?

- Ringeklokken sidder der jo blandt andet for, at man kan kommunikere med hinanden i trafikken. Nu lærer vi vores børn, at de skal bruge ringeklokke, og de skal kigge efter grønt og rødt lys, så vi på den måde har et fælles kommunikationsmiddel. Det gælder selvfølgelig også alle andre cyklister. Som voksne cyklister skal vi være gode ambassadører for børnene, siger Jette Gotsche.

- Jeg har ringeklokke på min havelåge

Én af dem, som ikke cykler med ringeklokke og reflekser på sin racercykel, er Johnny Grønmar.

- Når vi cykler i større grupper ude på landet, bruger vi ikke ringeklokken på samme måde. På min havelåge derhjemme har jeg ringeklokke på, når jeg skal ned til bageren om søndagen. Det er fornuftigt at have en ringeklokken inde i byen.

- Ude på landet bruger vi tegn og snakker sammen. Vi kører for eksempel op på siden af dem, vi skal overhale, og giver dem et praj om, at vi kommer en større gruppe, så de ikke tror, at der bare kommer én af os, siger Johnny Grønmar til TV 2.

En sej kamp

Det kan blive en lang, sej kamp, hvis man skal få motionscyklisterne til at udstyre deres racercykler med lovpligtigt udstyr som reflekser og ringeklokke.

Johnny Grønmar kører uden ringeklokke. Foto: TV 2

- Motionister har det sådan, at de går rigtig, rigtig meget op i, at deres cykler skal se lirede ud. Så sætter man altså ikke reflekser og ringeklokke på, siger Willy Frederiksen, der er tilknyttet Esbjerg Cykle Ring.

Politiet løfter nu pegefingeren over for motionscyklister, der ikke følger reglerne.

- At overholde færdselslovens regler og tage hensyn til hinanden i trafikken er afgørende for, at vi undgår ulykkerne derude, siger Jørgen Christensen, der er vicepolitiinspektør ved Midt- og Vestjyllands Politi, til TV 2.